Lloc: Celebració no presencial.
La lletrada de la Comissió, exercint funcions de secretària tècnica suplent per designació de la Presidenta i per aquest Ple, relaciona les reclamacions que han tingut entrada des del Ple que va tenir lloc el passat 30 de juliol, que són les que els corresponen els números 378/2020 al 389/2020 i dona compte al Ple de les actuacions realitzades de conformitat amb la valoració de l'admissió que s'ha dut a terme.
La Proposta d'acord 482/2019/PS, del 6 d'agost del 2020, pel qual es deixa sense efectes l'Acord de 27 de febrer de 2020, que requereix la incoació d'un procediment sancionador en relació amb l'incompliment de la resolució 482/2019, de 8 d'agost, interposat contra l'Ajuntament de Tortosa, elaborada per la senyora Elisabet Samarra, relaciona totes les actuacions dutes a terme des de la Comissió.
Atès que l'Ajuntament de Tortosa informa haver lliurat la informació estimada per la resolució 482/2019 i la persona reclamant ho confirma, hi ha motius suficients per deixar sense efectes el requeriment d'incoació d'un procediment sancionador.
La Proposta de resolució de finalització de la Reclamació 240/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament de Rubí, en el marc de la qual es reclama l'accés a l'històric d'una plaça de treball de l'Ajuntament, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, argumenta que es podria tractar d'una inadmissió però tenint en compte que l'Ajuntament ha facilitat, a la persona reclamant, la informació sol·licitada en el marc d'aquest procediment, i per tant, la discrepància jurídica que es plantejava amb la reclamació s'ha esvaït, és procedent posar fi a la reclamació per la pèrdua sobrevinguda del seu objecte.
La Proposta de resolució de finalització de la Reclamació 257/2020 per pèrdua d'objecte, de la qual n'és el ponent el senyor Josep Mir, interposada contra el Consell Comarcal del Vallès Occidental, en el marc de la qual es reclama informació en relació amb ajuts i beques atorgats per a activitats complementàries i extraescolars, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha facilitat a la persona reclamant la informació sol·licitada, en el marc d'aquest procediment.
En aquest cas es produeix el lliurament de la informació al manifestar que el Departament no atorga les beques ni els ajuts que es demanen, per tant, la discrepància jurídica que es plantejava amb la reclamació s'ha esvaït.
La Proposta de resolució d'inadmissió de la Reclamació 286/2020, de la qual n'és la ponent la senyora Elisabet Samarra, interposada contra el Departament de Salut de la Generalitat de Catalunya, en el marc de la qual es reclama diversa informació en relació amb els efectes de la Covid-19 de totes les residencies de la comarca del Barcelonès, assenyala que correspon inadmetre la reclamació, atès que l'Administració ha acreditat haver lliurat la informació de què disposava en relació amb la sol·licitud que porta causa d'aquest procediment, abans de la presentació de la reclamació, fet que no ha qüestionat la persona reclamant.
La Proposta de resolució d'inadmissió de la Reclamació 299/2020, de la qual n'és el ponent el senyor Josep Mir, interposada contra el Departament d'Agricultura, Ramaderia, Pesca i Alimentació de la Generalitat de Catalunya, en el marc de la qual es reclama un document de recepció d'al·legacions, assenyala que correspon inadmetre la reclamació atès que la informació que es reclama no existia en el moment que va ser demanat i per tant, no té la consideració d'informació pública aquella que encara no ha estat elaborada prèviament per l'Administració.
La Proposta de resolució de finalització de la Reclamació 313/2020 per pèrdua d'objecte, de la qual n'és el ponent el senyor Josep Mir, interposada contra el Departament d'Interior de la Generalitat de Catalunya, en el marc de la qual es reclama informació relativa a una unitat d'adscripció de determinats llocs de treball, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha facilitat a la GAIP i aquesta Comissió a la persona reclamant la informació sol·licitada, en el marc d'aquest procediment i per tant, s'han esvaït els motius de discrepància jurídica que la justificaven.
La Proposta de resolució de finalització de la Reclamació 318/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament de Viladecans, en el marc de la qual es reclama l'accés a un expedient administratiu d'exhibició d'animals, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès l'Administració reclamada ha fet actuacions per facilitar a la persona reclamant la informació reclamada, en el marc d'aquest procediment, però com que no es té constància de l'accés efectiu a la informació reclamada, per aquest motiu es fa referència a les facultats de la GAIP per a l'execució de les seves resolucions.
La Proposta de resolució de finalització de la Reclamació 319/2020 per pèrdua d'objecte, de la qual n'és el ponent el senyor Josep Mir, interposada contra el Departament de l'Interior de la Generalitat de Catalunya, en el marc de la qual es reclama informació en relació amb llocs de treball inclosos en un concurs general, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha facilitat a l'entitat reclamant la informació sol·licitada, en el marc d'aquest procediment i per tant, la discrepància jurídica que es plantejava amb la reclamació s'ha esvaït.
La Proposta de resolució de finalització de la Reclamació 320/2020 per pèrdua d'objecte, de la qual n'és el ponent el senyor Josep Mir, interposada contra el Departament de l'Interior de la Generalitat de Catalunya, en el marc de la qual es reclama informació en relació amb dades dels llocs de treball de l'escala de suport incloses a ofertes d'ocupació pública, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha facilitat a la persona reclamant la informació sol·licitada, en el marc d'aquest procediment i per tant, la discrepància jurídica que es plantejava amb la reclamació s'ha esvaït.
La Proposta de resolució d'estimació de la Reclamació 328/2020, elaborada pel senyor Josep Mir, interposada contra el Departament d'Educació de la Generalitat de Catalunya, en el marc de la qual es reclama l'accés al llistat dels centres que tenen adjudicats llocs per al suport de l'escola inclusiva, recull els aspectes més destacats de la tramitació d'aquest procediment que han dut a l'estimació del dret de l'entitat reclamant.
Concretament, en aquest cas la resolució declara el dret d'accés que té l'entitat reclamant a la informació reclamada però l'abast i l'ús que en podrà fer, així com les cauteles que s'hauran d'adoptar, quedaran condicionats a la fase d'execució.
Per acabar de concretar aquestes cauteles, la Proposta de resolució preveu convidar a les parts a una sessió de mediació per tal de concretar l'abast de la informació a la qual accedirà la part reclamant i l'eventual difusió que en podrà fer, atès que durant el procediment les dues parts han proposat alternatives d'accés i es considera que podria ser satisfactori per les dues parts reunir-se per intentar arribar a un acord.
La Proposta estableix un termini per tal que les parts informin de la seva voluntat de reunir-se i en cas contrari, serà la Comissió la que es pronunciarà amb una resolució complementària sobre l'abast de l'accés a la informació reclamada i la posterior difusió que se'n podrà fer.
La senyora Elisabet Samarra proposa esmenes al text en el sentit de concretar que la Comissió convida a les parts a trobar-se per assolir un possible acord, trobada que en cap cas és obligatòria per les parts i en aquests termes el ponent ho recollirà al text de la resolució definitiva.
La Proposta de resolució de finalització de la Reclamació 330/2020 per pèrdua d'objecte, de la qual n'és la ponent la senyora Elisabet Samarra, interposada contra el Departament de l'Interior de la Generalitat de Catalunya, en el marc de la qual es reclama l'accés al contracte de lloguer i preu de les furgonetes per a la campanya forestal de l'any 2020, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració ha lliurat a la persona reclamant la informació sol·licitada un cop s'ha adjudicat el contracte, en el marc d'aquest procediment, motiu pel qual és procedent finalitzar el procediment.
La Proposta de resolució de finalització de la Reclamació 337/2020 per pèrdua d'objecte, de la qual n'és el ponent el senyor Josep Mir, interposada contra el Centre d'Estudis d'Opinió, en el marc de la qual es reclama l'accés a l'oferta econòmica, contracte i metodologia d'una enquesta, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha estimat l'accés i facilitat la informació a la persona reclamant i lliurat la informació sol·licitada, en el marc d'aquest procediment i per tant, la discrepància jurídica que es plantejava amb la reclamació s'ha esvaït.
En aquest cas, atès que no es té constància que la informació facilitada sigui completa es preveu que la persona reclamant pugui instar el seguiment de l'execució de la resolució a la Comissió.
La Proposta de resolució d'inadmissió de la Reclamació 380/2020, de la qual n'és el ponent el senyor Josep Mir, interposades contra l'Ajuntament de l'Esquirol, en el marc de la qual es reclama la publicitat de tres actes de plens, assenyala que l'objecte de la Reclamació no és informació pública sinó publicitat activa i atès que la GAIP no té atribuïdes competències en publicitat activa correspon inadmetre la reclamació.
Es comenta que han tingut entrada recursos contenciosos administratius interposats contra les resolucions 54/2020, de 31 de gener i 164/2020, de 27 de febrer.
La presidenta de la Comissió finalitza la sessió, que s'ha desenvolupat per mitjans electrònics i no de forma presencial, de la qual, com a secretària suplent, estenc aquesta acta.